Imtella' Lulju 27, 2020 - Aġġornata 27 Ta' Lulju, 2020 8:35pm Żona ta' ħamest elef metru kwadru fid-daħla tal-Belt qed tinbidel fi ġnien pubbliku ġdid u toffri wiċċ ġdid lil żona ta' parkeġġ taħt l-art. L-operatur tal-parkeġġ Salvu Ellul qal li s-sit ilu jiġi żviluppat mill-1991, iżda fl-aħħar żvilupp, fejn tgħatta xaft f'nofs is-sit li żied 400 post ta' parkeġġ, kien obligat li jħaddar il-bejt tas-sit. Huwa qal li fil-proġett li sewa mal-10 miljun ewro, id-doppju ta' dak mitlub fil-konċessjoni, tħawwlu siġar indiġeni fosthom sigar tal-ħarrub u taż-żebbuġ, b'waħda minnhom għandha aktar minn 800 sena. Is-Sur Ellul qal li fost oħrajn se jkun hemm żewġ pontijiet li se jgħaqqdu il-ġnien ma Triq Sant Anna u mal-ġnien fejn hemm il-mafkar tat-tieni gwerra dinija li jinsab biswit Pjazza Tritoni. Waqt żjara, il-Ministru għall-Infrastruttura Ian Borg qal li permezz ta' din il-konċessjoni tal-art mill-awtorità tal-artijiet, l-ispazju qed jingħata lura lill-pubbliku. Dr Borg qal li fost l-arrangament li saru skond il-kuntratt ta' konċessjoni, il-Gvern se jieħu 100 parkeġġ biex wara konsultazzjoni, żoni fil-belt u l-madwar jiġu pedonali. Is-Segretarju Parlamentari responsabbli mill-artijiet Chris Agius li l-Gvern qed jara kif aktar artijiet jingħataw lura lin-nies.